text: Smid 500 kroner og få en VIP-dukkert
  02 oktober 2019 kl. 14.54
  Der er endnu ikke nogen, der har dyppet tæerne i den helt nye svømmehal i Egtved. Men onsdag aften hopper de første i ved den store åbningsfest.
  Den har været længe ventet, den nye svømmehal i Egtved.
  Derfor håber formanden for halbestyrelsen Lars Bang også, at flere er parate til at betale den nette sum af 500 kroner for at blive blandt de allerførste, der hopper i de små, stramme badebukser og springer i det spritnye bassin.
  Pengene går direkte i indkøbskassen, og planen er, at de skal bruges til at købe forskellige rekvisitter til brug i svømmehallen.
  - Det er stadig plads til flere, så man kan nå det endnu, lyder det fra Lars Bang, der glæder sig til, at svømmenhallen endelig kommer i brug.
  Kamp om svømmehallen
  Flere byer i Vejle Kommune har lagt billet ind på den nye svømmehal i kommunen. Derfor er der stor glæde i Egtved over, at de blev valgt.
  - Man bliver helt stolt. Vi har glædet os og gået og holdt øje med byggeprocessen det sidste år, fortæller Lars Bang.
  For de borgere, der ikke behøver VIP-dukkert, men kan nøjes med en helt almindelig dukkert, bliver det også muligt.
  Fra torsdag til lørdag er det gratis for alle at prøve den nye svømmehal i Egtved.
  